Det skriver Nordjyske.dk Aalborg Kommune planlægger at ansætte 16 nye socialrådgivere i kampen mod børns mistrivsel. Det sker som en konsekvens af et stigende antal underretninger om børn, der ikke trives i deres hjem. Det er de seneste års store sager om misrøgt af børn fra blandt andet Brønderslev og Rebild, der er en af årsagerne til, at antallet af underretninger stiger. En stikprøveundersøgelse, kommunen har foretaget, viser, at socialforvaltningen ikke er god nok til opfølgning og tilsyn med anbragte børn, og derfor ønsker kommunen nu at forstærke socialrådgivergruppen til en pris af otte millioner kroner. - I udvalget har politikerne fokus på, at vi sætter rigtigt og tidligt ind i forhold til børn og unge, der trænger til hjælp. Socialrådgiverne skal ud af kontorerne, det efterspørger de selv, og det efterspørger skoler og institutioner. Det er i det samspil, vi bedst kan hjælpe børn og unge, siger socialrådmand Mai-Britt Iversen (Soc.Dem.) til Nordjyske.dk Planen skal nu behandles politisk, inden en eventuel ekstrabevilling kan blive godkendt.

Opsummering:
Aalborg Kommune opruster i den sociale afdeling på grund af et stigende antal underretninger om børn, der mistrives.